Papersnake/gushiwen huggingface dataset:
说文解字·叙（节选）
许慎（两汉）

古者庖羲氏之王天下也，仰则观象于天，俯则观法于地，视鸟观之文与地之宜，近取诸身，远取诸物，于是始作《易》八卦，以垂宪象。及神农氏结绳为治，而统其事，庶业其繁，饰伪萌生。黄帝之史官仓颉，见鸟观蹄迒之迹，知分理之可相别异也，初造书契。仓颉之初作书，盖依类象形，故谓之文。其后形声相益，即谓之字。文者，物象之本；字者，言孳乳而浸多也。著于竹帛谓之书。书者，如也。以迄五帝三王之世，改易殊体。封于泰山者七十有二代，靡有同焉。

及宣王太史籀著《大篆》十五篇，与古文或异。至孔子书六经，左丘明述《春秋传》，皆以古文，厥意可得而说。其后，诸侯力政，不统于王，恶礼乐之害己，而皆去其典籍。分为七国，田畴异亩，车涂异轨，律令异法，衣冠异制，言语异声，文字异形。秦始皇帝初兼天下，丞相李斯乃奏同之，罢其不与秦文合者。斯作《仓颉篇》，中车府令赵高作《爰历篇》，皆取史籀大篆，或颇省改，所谓小篆者也。是时秦烧灭经书，涤除旧典，大发隶卒，兴役戍，官狱职务日繁，初有隶书，以趣约易，而古文由此绝矣。

今之诸生竞说字解经，称秦之隶书为仓颉时书。云父子相传，何得改易？乃猥曰：马头人为长人持十为斗虫者屈中也若此者甚众皆不合孔氏古文谬于史籀。俗儒鄙夫玩其所习，蔽所希闻，不见通学，未尝睹字例之条。怪旧艺而善野言，以其所知为秘妙，究洞圣人之微恉。其迷误不谕，岂不悖哉！

盖文字者，经艺之本，王政之始，前人所以垂后，后人所以识古。今叙篆文，合以古、籀，博采通人，至于小大，信而有证。稽撰其说，将以理群类，解谬误，晓学者，达神恉。分别部居，不相杂厕。万物咸睹，靡不兼载。厥谊不昭，爰明以谕。其称《易》，孟氏；《书》，孔氏；《诗》，毛氏；《礼》、《周官》、《春秋左氏》、《论语》、《孝经》，皆古文也。其于所不知，盖阙如也。
再游凤凰山寺
程公许（宋代）

人生出处岂前谋，岁一星周再此游。
世故鼎来忧似海，壮心空在鬓先秋。
戎车拥路抽身去，僧钵分香劝我留。
扰扰战争何日定，从前变灭几浮沤。
伤歌行四首
黄庭坚（宋代）

伯夷不食周武粟，程婴可托赵氏孤。
死者复生欲无愧，受遗归妹况在予。
经营百事失本意，跬步寻常畏简书。
人闲若有不税地，判尽筋力终年锄。
过清溪道士江野舟
卢琦（元代）

孤舟横野水，门外雪初除。白日莫放鹤，清溪閒钓鱼。

江南正月半，犹自有梅花。踏雪去何处，清溪道士家。
送客二首 其一
黎贞（明代）

绿杨阴下紫骝嘶，忍向江头送客归。满目离情秋色老，几行征雁向南飞。
偈颂十四首
释宗杲（宋代）

青毡本是吾家物，今日重还旧日僧。
珍重圣恩何以报，万年松上一枝藤。
溯漳水，有怀在京二三子
范梈（元代）

晨发宜姑渚，迤逦溯黄流。天清钲鼓和，樯橹随川浮。

南征卜利涉，阳晷适三周。野花明远川，时鸟咏芳洲。

麦苗已含秀，芦笋亦吐柔。一行被明命，岂不职思忧？

时物已具变，未得吾行休。眷眷二三子，秉德聿宣犹。

崇高谅能淑，大业非人谋。恶乎报终令，庶以答山丘。
重过圣女祠
李商隐（唐代）

白石岩扉碧藓滋，上清沦谪得归迟。
一春梦雨常飘瓦，尽日灵风不满旗。
萼绿华来无定所，杜兰香去未移时。
玉郎会此通仙籍，忆向天阶问紫芝。
眼儿媚
李德载（宋代）

雪儿魂在水云乡。犹忆学梅妆。玻璃枝上，体薰山麝，色带飞霜。

水边竹外愁多少，不断俗人肠。如何伴我，黄昏携手，步月斜廊。
紫宸殿拜表贺雪二首
杨万里（宋代）

紫宸廊回寒无价，文石庭乾扫不融。
又喜来年书大有，谁知圣主是天公。
稍缓鸣靴不住催，一声弃拜忽如雷。
封章进了仪曹退，文武班齐上相来。
白发两年陪贺雪，紫衣数辈小傅桮。
赐休退食端何恨，未到西湖探早梅。
酬贺遂亮
韩思彦（唐代）

古人一言重，尝谓百年轻。今投欢会面，顾盼尽平生。

簪裾非所托，琴酒冀相并。累日同游处，通宵款素诚。

霜飘知柳脆，雪冒觉松贞。愿言何所道，幸得岁寒名。
送席二
杨时（宋代）

绛帷燕侍每从容，一听微言万虑空。
却愧犹悬三釜乐，未能终此挹清风。
康熙戊戍六月朔奉命册封琉球述怀三首 其二
徐葆光（清代）

去家逾一纪，有母嗟尸饔。微名虽获忝，禄薄仍固穷。

侍养曰有季，顾我如飘蓬。玄发恐日霜，倚门望屡安。

七十古云稀，兹秋欣已逢。膝下阙亲拜，颂况徒为恭。

闻命蹶焉起，问驿江之东。我家官河壖，水邮当此从。

省觐始一遂，长跽献泥封。王程幸非迫，且复乐融融。
题椿桂堂
叶适（宋代）

九官八士古之良，灵椿丹桂后腾芳。
冯公诗意虽短陋，闾里传诵终难忘。
君家同生五兄弟，短檠伴夜东方启。
黄旗两记张庆闱，紵袍三号趋文陛。
辞华标角人力能，科名均齐天所兴。
作堂不须栋梁好，但种此木高千层。
透日垂阴香未歇，满庭车骑同时列。
更将磊砢替团团，留与北风观壮节。
水调歌头·题遁盦集古印存初集1917
况周颐（清代）

𢧿印癖秦汉，爱古信情多。薄今亦近于隘，胡不并搜罗。近自今黄而降，几辈标奇骋秘，遗绪接文阿。委竟源斯在，吾赵即先河。
拓芝泥，纡爱绶，𢳀重挲。精力各有独到，争忍付消磨。六百年来高矩，十二时中清课，针度妙无过。解意西泠月，相伴坐烟萝。
遣儿兆先入学以诗示之
李东阳（明代）

襁褓才看丱角成，尽将骄劣误聪明。要知西塾横经地，不尽重闱属纩情。

天意肯从吾敢负，父书须读汝休轻。烟楼撞破非能事，我已无才浪得名。
八月十一日次茶陵县入湖南界有感
李纲（宋代）

忆昔湖南全盛日，郡邑乡村尽充实。连年兵火人烟稀，田野荆榛气萧瑟。

我初入境重伤怀，空有山川照旌节。试呼耆老细询问，未语吞声已先咽。

自从虏骑犯长沙，巨寇如麻恣驰突。杀人不异犬与羊，至今涧谷犹流血。

盗贼纵横尚可避，官吏贪残不可说。挟威倚势甚豺狼，刻削诛求到毫发。

父子妻孥不相保，何止肌肤困鞭挞。上户逃移下户死，人口凋零十无八。

九重深远那得知，使者宽容失讥察。今朝幸睹汉官仪，愿使斯民再苏活。

我闻此语心如摧，平生况有阳城拙。

行移州县遣官僚，尽罢科须治奸猾。巨蠹推穷付囹圄，社鼠城狐扫巢穴。

削平群盗拊疮痍，报政何须待期月。祖宗德泽感人深，周汉正赖宣光哲。

中兴之运期有在，庶以涓微助溟渤。少陵酷爱舂陵行，千古知心有元结。
悼八婶孺人
郑刚中（宋代）

最幸平时省拜频，雍容常欲面生春。
鬓华虽觉年弥老，齿宿其如语自新。
两剑共埋知有日，一杯持奠阻无因。
泫然空落风前泪，终愧西山执绋人。
漷县行
顾梦圭（明代）

入城半里无人语，枯木寒鸦几茅宇。
萧萧酒肆谁当垆，武清西茅断行旅。
县令老羸犹出迎，头上乌纱半尘土。
问之不答攒双眉，但诉公私苦复苦。
雨雹飞蝗两伤稼，春茅况遭连月雨。
绵城之西多草场，中官放马茅旁午。
中官占田动阡陌，不出官租地无主。
县中里甲死诛求，请看荒坟遍村坞。
秦淮绝句
朱厚章（清代）

风花无力扑帘波，佳节偏从客里过。听说儿童挑荠菜，青青只有故宫多。
喜山石榴花开（去年自庐山移来）
白居易（唐代）

忠州州里今日花，庐山山头去时树。已怜根损斩新栽，

还喜花开依旧数。赤玉何人少琴轸，红缬谁家合罗袴.

但知烂熳恣情开，莫怕南宾桃李妒。
钓台
李清照（宋代）

巨舰只缘因利往，扁舟亦是为名来。
往来有愧先生德，特地通宵过钓台。
春雨
陈蜕（唐代）

冰雪消融万木晞，商量正好典寒衣。天心不放花开早，土脉初添雨后肥。

山客分兰蓑半掩，船娘乘渡桨双飞。莫愁一夜惊残梦，已隔重帘况细霏。
秋热
王柏（宋代）

西风不力征，老火未甘退。
蝉声乱耳繁，痴蚊健姑嘬。
一雨洗天来，不复有故态。
天序自分明，人心其少耐。
勤政楼西老柳
白居易（唐代）

半朽临风树，多情立马人。
开元一株柳，长庆二年春。
简陈监仓二首
张镃（宋代）

因病诗全少，春中忽夏深。
清幽百亩地，安静六时心。
树茂晴方好，荷新雨未禁。
泥乾容后日，閒步酒随斟。
书怀四首 其三
胡宏（宋代）

台上忘忧草发，洲前含笑花开。世路颠冥堪笑，旁观心自休哉。
寄海幢监院解虎
释函是（明代）

一心内外绝纤尘，更欲从人问主宾。千里寄声无别语，秋风江上浪如银。
虞美人 题陈炳权校长十分春色图。图作折枝花十色
杨玉衔（清代）

瑶台群玉诸仙子。异地同时至。楼罗新历广题名。不论燕肥环瘦总娉婷。

荒斋难得花消遣。聊写崔徽面。低头合十祝东君。许我众香国里结芳邻。
路西田舍示虞孙小诗二十四首 其九
李之仪（宋代）

从来人说水晶宫，投老方能到眼中。未必吾生便休去，溪山隐去再相同。
中秋无月
范成大（宋代）

一生露下风前客，两岁愁边病里身。
姑置阴晴圆缺事，药寮灯火正相亲。
三韵三篇
杜甫（唐代）

高马勿唾面，长鱼无损鳞。辱马马毛焦，困鱼鱼有神。

君看磊落士，不肯易其身。

荡荡万斛船，影若扬白虹。起樯必椎牛，挂席集众功。

自非风动天，莫置大水中。

烈士恶多门，小人自同调。名利苟可取，杀身傍权要。

何当官曹清，尔辈堪一笑。
余旧在钱塘，同苏伯固开西湖，今方请越，戏谓伯固，可复来开镜湖耶？伯固有诗，因次韵
苏轼（宋代）

已分江湖送此生，会稽行复得岑成。镜湖席捲八百里，坐啸因君又得名。
步瀛桥乐章
胡次焱（宋代）

跨海虹霓浸不收，植楹鲵背耸于楼。直通两岸东西路，横截一溪上下流。

网罗学士唐天子，管领英雄张状头。醉墨淋漓题柱上，与君从此步瀛洲。
送富枢知三衢三首
苏籀（宋代）

琳馆屡青书带草，玺封荐捧紫芝泥。
寅车暂此纡台绂，黄阁依芝执命珪。
表按山川袴襦内，劝农云水插秧齐。
论毗国是惟公韪，令顺民心不曰卑。
题富览亭
张孝章（宋代）

碧瓦朱甍接翠崖，周回无地着纤埃。
山从云脚断边出，水向天根尽处来。
去蜀征帆轻渺渺，隔淮春树绿洄洄。
偷閒一到尘襟涤，坐见星河落酒杯。
感遇三十八首·其十八
陈子昂（唐代）

逶迤势已久，骨鲠道斯穷。
岂无感激者，时俗颓此风。
灌园何其鄙，皎皎於陵中。
世道不相容，喈喈张长公。
陆居士挽诗
王十朋（宋代）

槐市访同舍，麟经推阿戎。传家知有子，种德本由公。

遗训皆新语，多男类陆终。佳城在何处，楚尾白云中。
安藏主
释居简（宋代）

尽教佛性自瞒顸，终日如愚已自谩。不是较渠三十里，平生穿凿不相干。
和鹤年先生访补衲和尚诗
管讷（明代）

半霄峰顶拥丹霞，两策登登岂惮赊。老衲倒穿迎户外，山禽啼上石楠花。
杂题
陆游（宋代）

黄庭两卷伴身闲，盘篆香残日未残。
泛泛孤身似萍叶，始知天地不胜宽。
谒金门·书一纸
王平子（宋代）

书一纸。小砑吴笺香细。读到别来心下事。蹙残眉上翠。怕落傍人眼底。握向抹胸儿里。针线不忺收拾起。和衣和闷睡。
和方耜岩见寄
何梦桂（宋代）

世事兴亡转脚跟，长安处处战场尘。
种桃一去非秦世，采菊犹传有晋人。
已矣覆蕉成梦鹿，谁欤被发趁骑麟。
千年尚记辽东路，肯向城头访旧民。
童趣
沈复（清代）

余忆童稚时，能张目对日，明察秋毫，见藐小之物必细察其纹理，故时有物外之趣。

夏蚊成雷，私拟作群鹤舞于空中，心之所向，则或千或百，果然鹤也；昂首观之，项为之强。又留蚊于素帐中，徐喷以烟，使之冲烟而飞鸣，作青云白鹤观，果如鹤唳云端，为之怡然称快。

余常于土墙凹凸处，花台小草丛杂处，蹲其身，使与台齐；定神细视，以丛草为林，以虫蚁为兽，以土砾凸者为丘，凹者为壑，神游其中，怡然自得。

一日，见二虫斗草间，观之，兴正浓，忽有庞然大物，拔山倒树而来，盖一癞虾蟆，舌一吐而二虫尽为所吞。余年幼，方出神，不觉呀然一惊。神定，捉虾蟆，鞭数十，驱之别院。
遣兴作偈
祖庵主（宋代）

小锅煮菜上蒸饭，菜熟饭香人正饥。一补饥疮了无事，明朝依样画猫儿。
步虚
陆游（宋代）

一瓢小如茧，芳醪溢其中，醉此一市人，吾瓢故无穷。
不言术神奇，要是心广大；觞豆有德色，笑子乃尔隘。
岳阳楼中横笛声，分明为子说长生。
金丹养成不自服，度尽世人朝玉京。
丘园八咏为顺德龙山家仲迟驾部
丘逢甲（清代）

名园高馆最玲珑，藤影花光护绮栊。璎珞四垂珠万串，一春长住紫云中。
海棠
陈景沂（唐代）

自是司花别有神，要凭诗句写花真。
风翻翠袖惬寒薄，雨湔红妆啼晕新。
为困未眠娇欲吐，将唇微褪笑如嗔。
牡丹芍药尤无那，君识莺声识燕身。
西塍废圃
周密（宋代）

吟蛩鸣蜩引兴长，玉簪花落野塘香。
园翁莫把秋荷折，留与游鱼盖夕阳。
送程敬叔教论赴建平
戴表元（宋代）

尔之王父东诸侯，朱门行马高修修。
严君家学又继美，年少乡书推上游。
我生苦晚百无益，犹及步趋陈太丘。
飘零不死见三世，尔复预此能言流。
风神清羸谈炙毂，生理萧条书汗牛。
今年别我忽远役，天马放靶难停留。
问渠何官县博士，横山之西江东陬。
此邦固是吴楚会，风淳土朴衣冠稠。
亦闻岩谷多古迹，最喜道途稀使驺。
公堂讲罢看山坐，香鼎茶铛相劝酬。
热官千骑岂不好，白日公庭愁督邮。
饮水茹药善自爱，岁晚相期钓沧洲。
薄暮将至涿鹿诸峰片片可数明月忽自东相映矣
郭之奇（明代）

朝夕看山山暂亲，苍玄眼际划然陈。自缘丘壑关情素，转觉风烟入望新。

随意行云思就客，无心去鸟巧先人。稍需明镜飞天上，更作千峰一片春。
翠楼吟 其一 春信
王闿运（清代）

不分春来，柳条无赖，蓦地报人春信。新年才几日，更打探、花期远近。

窗梅遥问。料青苔点点，落英盈寸。谁知道、碧桃开了，刘郎未省。

长恨。花事匆匆，怕红无三日，绿阴成阵。海棠娇小惯，且先趁、东风赌俊。

好春无尽。总不如今年，暗催离怨。沙泉畔、踏春行处，夜雷惊笋。
苕淡客馆寄沈自成处士
完璞琦公（明代）

秋斋人罕至，落叶没行屦。
旅宿将就途，怀抱不可语。
偶有山中酒，而无池上侣。
迟子一来过，钩帘对疏雨。
乌石峰同叶立三赋 其一
汪振甲（清代）

寒山黑芙蓉，环绕荫嘉禾。摩挲倚虬松，翠茜爱深竹。

朋游亦偶然，僧话颇不俗。墨妙人间稀，安得时属目。
颂一百则
释重顯（宋代）

两堂俱是杜禅和，拨动烟尘不奈何。
赖得南泉能举令，一刀两段任偏颇。
题西村陈氏所藏高待诏水墨四幅 其二
王恭（明代）

春水重林旧草庐，半村残雨带归渔。空山不是无猿鹤，惆怅何人更隐居。
新婚词
戴亨（清代）

首夏熏风长，铿然调玉琴。弦柱本异体，合并成佳音。

佳音出钧天，声作鸾凰吟。雌雄相颉颃，听之欢同心。

和鸣自兹始，岁久还如今。丝白胶复固，缠绵遂以深。
耀州庆春词呈族弟虞溪刺史
张开东（清代）

正月立春同州郡，腊月春回耀州城。一年两番好春色，迎春都共故乡情。

同州太守祝寿母，春酒高堂倾大斗。吾弟刺史聚诸儿，入门春台喧歌舞。

绕膝衣冠美且都，隔帘淑人窥清矑。满床笏传华州事，见我开筵齐欢呼。

天涯有酒皆须醉，况我髫龄为兄弟。近闻守牧并高标，中丞赏拔俱名吏。

却笑孑身万里游，家在青山成荒邱。羸妻稚子仍无恙，昨得雁书今何愁。

对兹韶光转绰约，乾坤不老神仙乐。五岳归来自长生，与君同杷梅花萼。
送傅山人二绝句
杨万里（宋代）

谈天渠外更谁先，聊复怜渠与酒钱。
富贵不愁天不管，不应丘壑也阕天。
十日和张少监
徐铉（宋代）

重阳高会古平台，吟遍秋光始下来。黄菊后期香未减，

新诗捧得眼还开。每因佳节知身老，却忆前欢似梦回。

且喜清时屡行乐，是非名利尽悠哉。
予久客思归以秋光都似宦情薄山色不如归意浓
仇远（元代）

去郭十五里，翼然屏风山。
上有看经院，创始升元间。
山涧易生看，竹嫩未作斑。
登高佛阁小，四面青回环。
空门事弥多，永日僧不閒。
归径路委蛇，班荆履孱颜。
信美难久留，道远足力悭。
遥知故山月，问我何时还。
偈十六首
释行瑛（宋代）

持长竿，摇短艇。
篛笠只一个，蓑衣无两领。
洞庭秋水负不吹，涵虚恰似新磨镜。
末后句，留与谢三郎。
酒泉子（送诣夫成都作。重九）
王灼（宋代）

锦水花林，前度刘郎行乐处，当时桃李卧莓苔。又重来。

今年菊蕊为君开。赖有诗情浑似旧，西风斜日上高台。醉千回。
颂古五十七首
释道昌（宋代）

云居道何必，兴化道不必。
兴化道不必。眼若不开，
梦中叫屈。
门前
高凤翰（清代）

聊尔将扶去，衡门一暂临。雁声秋意迥，人语夕阳沈。

变灭看云眼，苍茫袖手心。惟余双岭旧，迢递下暝阴。
怀天童故栖
释文珦（宋代）

高僧住太白，给侍来天童。
东岭极遐旷，西岩亦玲珑。
神龙宅其巅，风云自相通。
久别劳梦寐，何当返山中。
玉溪梅株柯殊绝宣和间用事者尝图以进竟不报
虞俦（宋代）

玉溪得得探芳期，孤负诗人尽醉归。
消息向来空驿使，画图老去惜明妃。
香魂月堕惊春梦，翠袖天寒怯暮晖。
蜂蝶卑凡浑省识，良迷桃李趁狂飞。
屏风岩观汉隶四明山心四大字磨崖刻
姚燮（清代）

白云为门山扃开，巨笔力拄千峰颓。万牛迸怒作一磔，提携天象何雄恢。

阴萝静月猿夜哀，虬松骨老生红苔。谁欤跌荡纵奇想，静眠十夕搜神雷。

此书得羼金石志，韩梁张史皆可灰。遐哉太始广封禅，翠华不得巡穷陔。

敕移丈八岳东石，裹烟缠雪投蓬莱。文昌中极洞星牖，玉峦环拥莲华台。

猛钳虎爪入真定，特摛龙秀包元胎。铜驼石马几陵替，牟尼出世无劫灾。

了然心目摄皇古，顿思焚楮逃讥唉。房精𢤱悷天驷来，金刚不毁神毋猜。

题名几辈弄刀斧，碧落炯炯吾愁埃。
雨中泛舟登尺五楼
黄标（清代）

密云低垂覆四天，平湖水满春放船。青帘白舫荡波出，千缕万缕杨柳烟。

柳畔朱楼耸翠碧，飘渺直踞松云巅。主人欲住不可住，郭巾谢屐纷后先。

我欲括衣寻箬笠，拍手笑杀苏子瞻。风淅淅，溜悬悬，绣栌绮栋凌飞仙。

为君蹑足探雨窟，雨中花屿千枝然。云漠漠，水涟涟，我昔画舫听雨眠。

猪红熊白泛春酿，此景不再几十年。会当更趁迎梅雨，解尽杖头沽酒钱。
骢马驱
刘孝威（南北朝）

翩翩骢马驱，横行复斜趋。先救辽城危，后拂燕山雾。

风伤易水湄，日入陇西树。未得报君恩，联翩终不住。
成季小泊南池将往建昌
韩淲（宋代）

相望南池上，悠悠我所思。凌晨理短发，青镜满鬓丝。

间阔将一年，欣喜才见之。春风旬日尔，又去不在兹。

人生易为别，心事多参差。有才岂能閒，君达信无疑。

为我谢知旧，所困非衰迟。尚于吟讽间，畅叙一伸眉。

若怀平昔交，同里今是谁。立丘眇何地，章泉远莫追。

山风吹雪云，岁月密推移。
送蒋甥若水使属北行
楼钥（宋代）

曾为假吏到燕山，送子长征不作难。
故国能无叹禾黍，中原应作覩衣冠。
黑甜软饱宜加爱，红皱黄团止可观。
行矣勿为儿女恋，指期良月待君还。
益阳道中
王钝（明代）

山行将半载，两过益阳军。废宅消兵燹，荒田照夕曛。

马冲松岭雾，鸟动竹溪云。心为陶甄迫，寒泉耳倦闻。
送前歙黟楚□□五首
方回（元代）

儒者书隐公，昔持浙西节。
按一青溪令，闻者胆为裂。
先声到江东，庶亦有旌别。
似闻复留中，骎骎管喉舌。
君可持我诗，叩门细自列。
贪吏剧百巧，廉吏抱一拙。
拙廉名弗彰，巧贪位深窃。
何啻万蚊虻，日咂生民血。
我老死已近，分甘粮欲绝。
此公能荐君，长鬣幸未雪。
亭亭水上蕖
李德（明代）

亭亭水上蕖，皎皎沼中藕。花落子亦成，色衰心不朽。

中藏千万绪，处污恒自守。不学杨白花，随风入窗牖。
和李校书沐川三绝
魏了翁（宋代）

玉节行边春正浓，边头壮士簸旗红。
何当平贼携诸吏，径上高寒翦翦风。
跋韩仲文所藏史共山草书
俞德邻（宋代）

公孙大娘舞剑器，张颠早悟回翔意。学书学剑虽不侔，用志凝神固无二。

瓘也得筋靖得肉，圣趣谁能一蹴至。我生忧患缘知书，教儿仅使通名氏。

春蚓秋蛇自结蟠，莫向兵曹甘委贽。烟薰屋漏玉轴妆，何许天风划飞坠。

读一遗二口若钳，大草閒临真自愧。虽然非古空壮雄，要是逢场聊作戏。

鲁公怀素俱已仙，世指周奴笑羊婢。讵誇弃笔如丘山，夭阏剡藤烦叹喟。

捲还鲸锦心和平，尘席藜羹固吾事。
山行愁思
罗与之（宋代）

明月印野水，暮色进旅愁。
仆痡主亦疲，心口相怨尤。
茅台舍劣容膝，弛担聊小休。
会当理归策，甘彼穷山囚。
和杨秘校得糟粕
梅尧臣（宋代）

食鱼何必食河鲂，自有诗人比兴长。
淮浦霜鳞更腴美，谁怜按酒敌庖羊。
冬日杂兴
王偘（宋代）

庭际幽兰手自种，托根不与春花共。
冉冉同风数茎竹，襟期元花幽人供。
如何江湖浪征逐，芳信却因冯翼送。
多惭独处岁将晚，尚想清标形晓梦。
六月初十日雨止月出坐大桂树旁西风先秋
李孝光（元代）

软玉衣裳翡翠环，暖笙初学凤锦蛮。广寒宫阙西风紧，一夜天香满世间。
奉和御製玉清昭应宫天书阁告成
夏竦（宋代）

飚驭告期宵寤协，紫虚畴德秘符呈。
诞膺顾諟营恭馆，仰悟威神奉太清。
密石砻磨鸠郢匠，非烟腾瑞集周祯。
上侔帝阙规模丽，远掩迎年宪度明。
将閟玉文藏绿蕴，载崇金阁对丹城。
高升彩制修梁直，永据柔灵宝势贞。
飞陛绿云弥岌页，重栾倚汉益峥嵘。
良辰涓选繁禧茂，严跸临观懿礼成。
庆赐春流均盛食，真香云涌荐明诚。
薰弦濬发斯干咏，丕顯鸿猷洽治平。
次韵子瞻十一月旦日锁院赐酒及烛
苏辙（宋代）

铜镮玉锁闭空堂，腕脱初惊笔札忙。红烛遥怜风雪暗，黄封微泻桂椒香。

光明坐觉幽阴破，温暖深知覆育长。明日白麻传好语，曼声微绕殿中央。
移司道中四绝 其二
郑刚中（宋代）

鱼惊鼓吹寒犹出，乌避旌旗去肯留。顾我才疏何所用，空将行李慁清幽。
静夜思
周是修（明代）

天地同逆旅，春秋比流波。昨昔乐苦少，今兹忧复多。

美人而离居，其如良夜何。良夜殊未央，怅言临中堂。

丛兰泫零露，初月扬清光。我有枯桐琴，爰以托远心。

哀弦徒激烈，愁绝无知音。太行岂不高，黄河岂不深。

梦魂终不隔，万里还相寻。
蜀江水涨如黄河江北诸山彷佛太行遣兴而作
薛瑄（明代）

蜀江浊比大河黄，江北诸山似太行。误喜中原应不远，却闻人语是湖襄。
寄辇下莫降秀才
林逋（宋代）

犀围古暗革靴鸣，楚楚衣裾白苧轻。
节概平时长独立，文章近苧合双行。
且看辇毂千蹄晓，复忆溪山数峰晴。
一第临临杏花宴，满都春色叫迁莺。
古别离
张至龙（宋代）

扶上花骢酒半醺，望沉鞭影暗销魂。
离情恐被行人觉，背拂菱药补泪痕。
初冬郊行
范浚（宋代）

空阔野云疏，行行思郁纡。
露花啼晚菊，风叶舞高梧。
日落牛羊下，天寒雁鹜呼。
却回南涧路，暝色拥蓬庐。
赋方寸春
卫宗武（宋代）

小亭依绿水，花竹自幽奇。
地止一方阔，春无方寸亏。
粟中藏世界，芥子纳须弥。
万象融心境，宁为目睫欺。
杂诗 其一
郑孝胥（清代）

秋风入庭户，豆实自离离。寒来吾事就，霜露空尔为。
病中六首
陈师道（宋代）

叹息憎晨凊，伸眉惬晚晴。
隙虚浮日影，窗穴啸风声。
扪虱天机动，驱蚊我相生。
偶然成一笑，栩栩暂身腰。
四圣赞
释师体（宋代）

稽首观音，全彰妙有。
鹤唳青霄，莺啼绿柳。
鼓响钟鸣，椎鸡打狗。
不落诸缘，通身眼手。
偈颂二十九首 其十五
释清了（宋代）

里许明如日，丝毫无隔碍。一灵不假胞胎，四大孰为主宰。

如今彻底露堂堂，运用随缘常自在。
上林殿院次公 其七
徐积（宋代）

三叹枉教陪一唱，诗仙争肯伴樵夫。金刀刮尽尘埃气，玉水洗成冰雪肤。

涸胃已惭搜思竭，乾喉兼觉出群粗。馀篇只等功成后，留和棹歌寻五湖。
次韵德先步月答所问语
魏了翁（宋代）

霁月光湓浦，吟风归洛京。
迥无纤霭翳，千古识真清。
晨起
陆游（宋代）

天公择地养衰残，著向桑村麦野间。
晓色入帘初滉漾，幽禽窥户已间关。
酒徒散去稀中圣，诗思衰来媿小山。
一炷沉烟北窗底，曲肱卧看不胜闲。
杂咏下 白龟
洪适（宋代）

往作清江使，身遭七十钻。南溪今自在，鱼鳖报平安。
过张睢阳故里
彭始奋（清代）

半壁河山百战残，兴亡从古见君难。逢人肯自谈天宝，遗恨何堪忆贺兰。

戎马郊原臣力竭，关山笛里阵云寒。凄凉往事应如昨，故里萧萧不忍看。
感事二首 其一
张耒（宋代）

投老益无趣，误为世尘婴。飘然欲脱去，疲弱安能耕。

始谋苦不臧，妄欲事功名。中路两不可，徬徨始嗟惊。

回辙怆已晚，悠悠事遄征。万物各有求，我生安得宁。
七谣赠璞冈赵明府 其七 甘霖谣
孙绪（明代）

今年夏月久不雨，枯朽朝朝望天宇。使君俛首坐堂上，无言心天三农苦。

古来仁覆称旻天，旻天忍不吾民怜。却恐民心百冤控无地，和风乖戻高阳愆。

君不见东海湄，冤孝妇，三月亢旱成焦土。又不见政不节，祷桑林，自责片语天为霖。

急寻案牒理故事，眼底纷纷拂人意。强将征役代他邦，忍朘膏脂媚大位。

短章一骑飞红尘，任他郡臬怒詈台端嗔。一章犹自可，再章惊人心。

三章四章语转峻，和风旭日成阴森。得请公移犹未下，行潦水溢漳流深。
句
曾致尧（宋代）

更无尘土当轩起，只有松萝绕槛生。
西溪
胡缘（清代）

残云逐归禽，落日前村暮。荒林木叶多，风吹如急雨。

镫火出柴荆，隐隐闻人语。一声古寺钟，月挂西溪树。
赴广陵道中三首
晁补之（宋代）

急鼓冬冬下泗州，却瞻金塔在中流。
帆开朝日初生处，船转春山欲尽头。
韩康公坐上侍儿求书扇上二首
苏轼（宋代）

窗摇细浪鱼吹日，手弄黄花蝶透衣。
不觉春风吹酒醒，空教明月照人归。
同敬之裕之游水谷分韵赋诗得荷风送香气五字 其三
刘昂霄（元代）

敲门看修竹，重理旧年梦。上山复下山，清风管迎送。
孟冬寒气至
郑学醇（明代）

炎暑徂朱夏，大火流西方。仰观天上宿，三五列成行。

薄帷鉴明天，络纬鸣东厢。客从远方来，遗我篚流黄。

上织缠绵草，下织双鸳鸯。裁为衾与裯，置之黄金床。

三载不为御，眷此空彷徨。
军台土屋落成
陈法（清代）

客至休嫌屋打头，拮据夏屋等绸缪。材从雪窖枯余得，土是龙堆劫后留。

岂有板升遗属国，何来蜗角峙蛮陬。穷荒野处由来惯，瀚海应惊见蜃楼。
竹翁别号为殷举人乃尊题
祁敏（明代）

此老冰襟似此君，共持寒操傲乾坤。飞尘不到王猷榻，烟色时乾蒋诩门。

一径清风醒俗梦，千竿凉月洗诗魂。凤雏又喜青云远，白发无妨日对樽。
送黄净友游洞庭
李之世（明代）

君山如抹黛，湖水贴天青。一望无边际，孤帆入窅冥。

临风怀帝子，挟瑟访湘灵。为问空潭月，渔歌谁共听。
与郑明府四首 其三
释元肇（宋代）

结束才容四五人，绠长尤恐井生浑。浊醪不受殷勤劝，笑把黄花过一村。
远思
张耒（宋代）

袅袅霜风吹碧梧，孤城残角奏单于。
山川浩荡愁千里，楼阁黄昏月一梳。
和柴大监留郎中游郁孤及喜雨之什
陈元晋（宋代）

冰壶清对玉衡秋，台府同时尽胜流。
南国恩波如海阔，西江和气接天浮。
山川真借两贤重，翰墨仍为八境留。
是说九重思魏笏，书帷更欲学君畴。
踏莎行（约云庵寻梅）
侯置（宋代）

雪意初浓，云情已厚。黄昏散尽扶头酒。不知墙外夜来梅，忍寒扶得疏花否。

休更熏香，且同携手。从教策策轻寒透。亭儿直下玉生烟，暗香归去沾襟袖。
小重山 秋雨
赵长卿（宋代）

一夜西风响翠条。碧纱窗外雨，长凉飙。朝来绿涨水平桥。

添清景，疏韵入芭蕉。

坐久篆烟销。多情人去后，信音遥。即今消瘦沈郎腰。

悲秋切，虚度可人宵。
天育二老禅惠示经佛偈答以十诗
郑清之（宋代）

老胡无圣亦无言，蓦指虚空唤作禅。
掌血条痕无着处，教谁白地患青颠。
春雪
陈著（宋代）

夜来风雪借冬威，不是东君喜弄奇。
也怕春浓花易过，故将寒力顿花期。
瓢泉
韩淲（宋代）

凿石为瓢意若何，泉声流出又风波。我来石上弄泉水，祗道希颜情味多。
答方俊甫投赠二首
刘克庄（宋代）

抽还手板把随如，甘向三家村卜居。
晚有绝诗题白下，早为选礼倡黄初。
难从杨子通奇字，却羡祁公学草书。
国语一编可传世，何妨左氏失明馀。
相和六引 其五 羽引
萧子云（南北朝）

其音为物。登玄英。制留循短。位浊清。惟皇创则。和且平。
挽陈德固守御
潘良贵（宋代）

强敌登城日，中华将士奔，
人皆趋北阙，君独死南门。
秘计无人用，英声有史存。
秋原悲泪落，桂酒与招魂。
五王子 末生
释正觉（宋代）

甘分清孤守固穷，衡门寥落正西风。一鸣便是苍梧凤，不意飘流鸥鹭中。
与何光远赠答诗（何光远伤春吟）
何光远（唐代）

檐上檐前燕语新，花开柳发自伤神。

谁能将我相思意，说与江隈解佩人。
客至当饮酒二首 其一
王安石（宋代）

结屋在墙阴，闭门读诗书。怀我平生友，山水异秦吴。

杖藜出柴荆，岂无马与车。穷通适异趣，谈笑不相愉。

岂复求古人，浩荡与之俱。客至当饮酒，日月无根株。
采桑子（清明）
曾觌（宋代）

清明池馆晴还雨，绿涨溶溶。花里游蜂。宿粉栖香锦绣中。

玉箫声断人何处，依旧春风。万点愁红。乱逐烟波总向东。
存问恭纪天恩
黄士俊（明代）

四朝供事衷馀赤，老臣追愧股肱良。丕宣圣泽绥鸿雁，坐畅神谟靖犬羊。

干羽两阶敷格远，翻瞻舜日数南阳。
秋夜泛舟
刘方平（唐代）

林塘夜发舟，虫响荻飕飕。
万影皆因月，千声各为秋。
岁华空复晚，乡思不堪愁。
西北浮云外，伊川何处流。
黄蘖掌沙弥图赞
释心月（宋代）

大机之用谁担荷，断际孤风不可追。
济北少年曾未委，风光太子已先知。
李氏宫
曾极（宋代）

埋愁无地奈君何，可是黄垆饮恨多。
玉镜台前弃脂水，深泉流汞尚盈科。
贺新郎（次刘后村）
赵以夫（宋代）

葵扇秋来贱。阿谁知、初回轻暑，又教题遍。不是琵琶知音少，无限如簧巧啭。倩说似、长门休怨。莫把蛾眉与人妒，但疏梅、淡月深深院。临宝鉴，欲妆懒。

少时声价倾梁苑。到中年、也曾落魄，雾收云卷。待入汉庭金马去，洒笔长江衮衮。好留取、才名久远。过眼荣华俱尘土，听关睢、盈耳离骚婉。歌不足，为嗟叹。
诗四首
宋高宗（宋代）

高居大士是龙象，草堂大人非熊罴。
不逢坏衲乞香饭，唯见白头垂钓丝。
鸳鸯终日爱水镜，菡萏晚风凋舞衣。
开径老禅来著茗，还寻密竹迳中归。
三月六日英雾四塞涉三日不散木叶屋瓦积尘皆
舒岳祥（宋代）

故国乌头白，太空鸡子黄。
蒲茸千顷麦，筠粉万株桑。
错莫昏花眼。朦胧尘土肠。
天河如可挽，洗出太阳光。
司马倅解组送行
姜特立（宋代）

双溪梅水飞洪澜，风制五两争樯竿。
有美人兮彼何官，东阳别驾司马孙。
两摄郡绂私不干，二年解组知岁寒。
五规三戒投天关，经筵赐读帝意欢。
此行定合陪清班，发扬祖德仍追攀。
劝君一杯勿留残，转首咫尺过前滩。
送友归白下
孙奇逢（明代）

惊看鸿雁北，归带白门秋。恋弟耽孤托，思亲畏远游。

装轻惜道路，老至爱朋俦。来岁黄花发，东篱一径留。
喜客泉
张圭（宋代）

昔闻喜客泉，今来欣见之。俯槛一凝盼，珠玑拂清池。

山灵蕴神秀，出此天下奇。嗟余时所忌，而泉喜何为。

丹忱天自知，愿兹谅弗疑。
夜闻江上雨
陈仁锡（明代）

五更细雨动青璈，破晓都来一枕涛。树影新添息浪柳，惊涛分溅使星袍。

雪山白拥云帆出，金殿光悬海日高。直到留云数蕉树，因风甘露醉葡萄。
送郑少卿景望知建宁
陈傅良（宋代）

过家乡里敬，将母士夫荣。
得失从人论，行藏独自明。
百年中古少，一笑万金轻。
廉让吾何敢，新茶可撷英。
爱日堂
袁华（明代）

旭日晓苍凉，流晖照高堂。堂中何所有，鹤发明秋霜。

斑斓綵衣子，眷恋延飞光。养志奉甘脆，介寿陈华觞。

晓景薄桑榆，喜惧心皇皇。愿日不出没，长在天中心。
再过岑山寺忆程山尊旧同此游
施闰章（清代）

重来新涨急，小艇乱中流。树叶春藏寺，溪声夜满楼。

哺儿喧渚鹭，报雨听林鸠。不共狂歌客，登临起暮愁。
次韵仲照秋怀四绝 其二
周紫芝（宋代）

老去篇章谁与酬，秋来又喜与君游。遗音固自成三叹，妙语不应惭四愁。
和周开祖赋会有美堂呈权府察院
韦骧（宋代）

共陪红旆陟巍峨，有美轩楹气候和。樽酒融融欢广座，梁尘拂拂应清歌。

风随江浦霜涛急，日下湖山翠霭多。何处追谈此佳趣，主人不晚在鸾坡。
界江八景 其六 西僧禅梵
陈献章（明代）

竹径风传西梵声，隔墙深夜有人听。山僧老去无功德，还倚禅门诵佛经。
题樊侯庙二首
黄庭坚（宋代）

汉兴丰沛开天下，故旧因依日月明。
拔剑一卮戏下酒，剖符千月舞阳城。
鼓刀屠狗少时事，排闼谏君身後名。
异日淮阴傥相见，安能鞅鞅似平生。
鄂州寓馆严涧宅（时涧不在）
元稹（唐代）

凤有高梧鹤有松，偶来江外寄行踪。花枝满院空啼鸟，

尘榻无人忆卧龙。心想夜闲唯足梦，眼看春尽不相逢。

何时最是思君处，月入斜窗晓寺钟。
自悯
邵雍（宋代）

天无私覆古今同，手足情多骤一空。
五七年来并家难，六十岁许更头风。
常情不免顺世俗。私计固难专仆童。
安得仙人旧查在，伊川云水乐无穷。
送肇上人还江南省阿尚
释德洪（宋代）

穷冬急景江村暮，道人千里江南去。明宵应宿路傍店，败箦枯禅山月吐。

死生面目无处寻，但馀体粟空龃龉。能知忍冻非他物，便可鹘崙吞佛祖。
雪后步至江亭
周紫芝（宋代）

老人携家无窟穴，晚得一邱藏曲折。今朝日出天色佳，拄杖来看山顶雪。

青山叠叠几十峰，桃竹班班三百节。山晴颜色看转好，老健脚力殊未竭。

出门暮色尚馀霞，步到江亭已生月。归来附火却关门，茶熟诗成意良悦。

客有劝我勿作诗，奈此江山两奇绝。扪须仰面看屋梁，心自知之口无说。

天将此段付诗人，世间那有闲风月。
送孙仲举徽猷罢郡造朝
谢伋（宋代）

四月维夏天未暑，天台居民逃室处。
城中屡贵巷陌喧，城外号奴去村墅。
老癃扶杖少者趋，夫弃禾麻妇投杼。
肩随足蹑似同谋，色沮声低咸偶语。
使君高车挽不止，谁其嗣之保闾里。
攀辕卧辙岂留行，遮道填门宁足恃。
三江阻隔江水深，莫使江头有船舣。
我闻此语良足听，呼使来前陈本始。
吾州使君能静治，千里无虞安狱市。
澄之不清扰不浊，尽道使君心似水。
昔襦不足今裤余，良药千金补疮痏。
黄屋近驻钱塘城，愿说政平并讼理。
从今更借二三年，增秩赐金书用玺。
我言此语尔未思，有大於此尔何如。
入为三公自故事，天台美尔公是宜。
德泽但可施一州，润及九里宁独私。
携持却看祖道盛，送车百两多旌麾。
争先劝饮接殷勤，玉酒湛湛皆盈卮。
使君千觞亦未醉，更听小儒前致词。
嗟予待次七闽郡，法式规模知吏师。
忘年屈势待我厚，岁月易得今再期。
送公去郡情更恶，人送作郡知何时。
喜迁莺
高观国（宋代）

凉云归去。再约著，晚来西楼风雨。水静帘阴，鸥闲菰影，秋到露汀烟浦。试省唤回幽恨，尽是愁边新句。倦登眺，动悲凉还在，残蝉吟处。

凄楚。空见说，香锁雾扃，心似秋莲苦。宝瑟弹冰，玉台窥月，浅澹可怜偷聚。几时翠沟题叶，无复绣帘吹絮。鬓华晚，念庾郎情在，风流谁与。
次韵和俶玉舆中作
陈宝琛（清代）

越人望色走弗诊，和缓乃为竖子窘。忠州儋耳剧无聊，襞积千金寄忧闵。

吾生受形各有制，方寸要与天地准。六淫抵隙化者机，渐渐羊奚比不笋。

能甘瞑眩宁自讳，湩酪不应恣饮吮。换心恐比换骨难，跳掷壶中总智尽。

怪君持囊何所适？蒿目人间意不忍。埋名随俗古有之，神马尻轮自鞚纼。

谁能将身殉尽人，卞足刖三孙足膑。
颍州道中有感
毕仲游（宋代）

异乡闻说颍人贤，我到常疑地使然。江泛五程无险岸，马行千里尽平川。

新禾狼籍团团穟，远树婆娑簇簇烟。寄语汝阴官长道，会须日上泛湖船。
送吴景山宫教供职
郭祥正（宋代）

先生辞太学，得邑治阳羡。仁义稍施设，浇浮遂丕变。

讼庭寂无事，案几闲笔砚。青山落樽酒，白鸟聚畦甸。

长桥跨空碧，溪光拖晴练。追随斩蛟处，想象昔人见。

高吟壮魂魄，老句掣惊电。休焉聊自放，性理还吾善。

忽闻新天子，下诏罗俊彦。教由宗族先，六经咨讲辨。

先生应诏起，肝胆露万卷。制度惟日新，渐磨岂闻倦。

长苗忌速揠，良金务多鍊。杳杳青云衢，阔步从兹践。

朝登诸王府，暮侍金銮殿。勿兴山水思，固有夔卨愿。

寄声阳羡人，棠阴有馀恋。
冬景 炉存火似红
刘辰翁（宋代）

向火火无功，炉中本不空。尤存尤自冷，似有似无红。

围共香团兽，烧馀焰吐虹。寒威侵铄处，光气吐吞中。

尚觉身成曲，惟应笑是烘。个中明点雪，万古不曾融。
山园戏书三物
汪炎昶（宋代）

名著虽已古，形模绝丑怪。
应视坎井叟，不啻河海大。
时作高雄声，如泄肝肠快。
欲逃鼎俎烹，绝技惟一□。
何劳努两目，怒气常不杀。
自爱
释文珦（宋代）

衣裳唯毳衲，饱啄只箪瓢。
翻为生涯薄，能令世虑消。
寒花香不远，病木叶先凋。
自爱秋风里，云山共寂寥。
元旦赐长春酒并光禄酒馔
严嵩（明代）

宫醪玉馔连翩送，敕向天厨赐五臣。酒出长春名本异，赐当元日宠尤新。

仙桃醉领东风暖，丰草恩沾湛露均。愿奉阳和同寿域，还歌天保答皇仁。
效退之青青水中蒲 其三
王令（宋代）

双双水中凫，已往又回顾。弋者窥未知，舟来避还去。
赠潘守愚思质昆弟 其六
罗有高（清代）

读书苦未多，据德苦未坚。凉凉取道远，骨肉愁南天。

驰驱愧濩落，西食安清便。昔训日周复，宁令本志迁。
钗头凤 感旧和李溉之
张可久（元代）

芳亭饮。仙帷寝。兰姬曾遗茱萸锦。苍凫舄。红鸾席。烟林凝紫，土花生碧。忆忆。
次韵汪翔甫和西城吕全州见过四首
方回（元代）

想见花间路，篮舁草草装。
叩门驯石喜，入室蠹鱼香。
蹑石苔粘屐，眠松露滴床。
焉知人世事，积甲又宜阳。
陪郭常侍令公东亭宴集
钱起（唐代）

盛业山河列，重名剑履荣。珥貂为相子，开阁引时英。

美景池台色，佳期宴赏情。词人载笔至，仙妓出花迎。

暗竹朱轮转，回塘玉佩鸣。舞衫招戏蝶，歌扇隔啼莺。

饮德心皆醉，披云兴转清。不愁欢乐尽，积庆在和羹。
杂兴
郑刚中（宋代）

不似张苍作瓠肥，衰颜折发就昏痴。
近来终日扃柴户，静盾微风过竹枝。
书乐陵王伯
徐积（宋代）

酷哉武成，枉杀乐陵。一步一杖，绕堂土赪。投之池中，池水尽赤。

其妃哀号，至死不食。其指其手，拳不可擘。九院之后，小尸犹在。

骨碎肉烂，绯袍金带。一袍有靴，一髻有解。哀哉呜呼，此儿何罪。

贼人之孤，负人之托。毒如豺狼，险如溪壑。身自为孽，其子受之。

扼咽蒙头，连颈横尸。报应如此，其来勿问。与其自杀，不容尺寸。

我哀其愚，作为此诗。永贻厥鉴，勿为险欺。
寄宽堂赵左藏
释居简（宋代）

玉壶饮湖渌，决眦连云根。霜蟾驾飞辙，万顷秋不痕。

怀哉壶中仙，弗鉴行潦浑。一衿洞冰澌，三舍祛尘昏。

玉盌勺冷瀣，琼佩经芳荪。剩撷书传香，鲜腾水花芬。

爱闲受远次，负郭成荒村。广文饭不足，北海酒满樽。

弗春长熙熙，弗约常存存。气馁贵益贱，道在卑逾尊。

安知忘情地，岂在炙手门。只与白鸥说，莫与俗子论。
诗一首
王旁（宋代）

杜家园上好花时，尚有梅花三两枝。
日暮欲归岩下宿，为贪香雪故来迟。
太仓王国相以其子来访子周都尉婿时余假寓都尉宅
黎崇勚（明代）

倒屣迎王粲，清言得阿戎。冰清周尉操，玉润卫郎风。

蚁泛春杯绿，莺催夕照红。高情见交素，把袂恨飘蓬。
辰十月八日同希周扫松灵石晚步松下怆然有怀
谢直（宋代）

长怀际天渊，短怀在眉睫。
吾门起典午，台徙今一叶。
中原气象起，前辈风流接。
柰何不竟书，而欲事作业。
感此怀短长，赋计写脸胁。
归云亭
释仲皎（宋代）

一从飞出岫，舒卷意何长。
作雨遍天下，乘风归帝乡。
无心怜洒落，到处自清凉。
缥缈来空碧，吟边带夕阳。
秋思
蔡襄（宋代）

幽兰受新霜，孤雁叫落月。
沈忧何由平，永夕不可彻。
将琴鼓忆何，声急弦屡绝。
芳华日益远，香泽物已歇。
秋风吹石门，思君还复诀。
谁云无生忍，识此悠悠别。
自题容我山房 其一
虔礼宝（清代）

大千世界应容我，五十残年老渐真。解得须弥同芥子，一间茅屋四时春。
文殊台夜观佛灯
王守仁（明代）

老夫高卧文殊台，拄杖夜撞青天开。散落星辰满平野，山僧尽道佛灯来。
相和歌辞。铜雀妓
朱放（唐代）

恨唱歌声咽，愁翻舞袖迟。西陵日欲暮，是妾断肠时。
烛影摇红 乙丑元日和闰枝
朱祖谋（清代）

野哭千家，闭门不恨春光浅。年时仙仗簇朝正，瞻座香飘殿。

投时沧江卧晚。怕安排、黏鸡画燕。尽情镫火，多事屠苏，今朝心眼。

留命何年，饰巾那计流光换。梦魂犹自点朝班，谁道长安远。

再拜鹃声咽断。倚危阑、飘风鬓短。为谁消息，爆竹东邻，青幡孤颤。
竹深处为奚川钱理平作
汤胤勣（明代）

瑶空露滴秋光冷，冰壶倒浸琅玕影。
玉箫声里凤皇飞，一色绿云三万顷。
主人高思油然发，六尺桃笙湖水滑。
左琴右史恣徜徉，大俎深杯从旷达。
幽玄占断乾坤奥，明月清风满怀抱。
嗟吾老癖近来增，可许肩舆时直造。
立春三首 其三
张耒（宋代）

苍龙阙角回金斗，文德门南散晓班。车马纷纷残雪里，镂银剪綵舞新幡。
释迦出山相赞
释慧远（宋代）

大哉释迦文，福聚海无量。
此地少朱砂，赤土以为上。
我今稽首礼赞扬，留作人天作牓样。
减字木兰花·角声三品
王观（宋代）

角声三品。银漏更残将欲尽。盏盏华筵。玉粒琼瓯散又圆。知君洪量。不用推辞须一上。满劝殷勤。祝寿如同福禄星。
题李伯时支遁相马图
释仲殊（宋代）

月窟精神不受羁，白云野老太支离。
当时若也无人识，骏骨灵心各自知。
人日剪彩
徐延寿（唐代）

闺妇持刀坐，自怜裁剪新。
叶催情缀色，花寄手成春。
帖燕留妆户，黏鸡待饷人。
擎来问夫婿，何处不如真。
赞赵直阁所藏四美人画·夏
姚勉（宋代）

瑶台梦断敲门竹，凤蹬温泉新出浴。
侍儿扶起娇不禁，蝉翼红出影红玉。
晚蝉声里追新凉，藕腕轻拖龙巾长。
留仙裙舞风力软，不知何处荷花香。
秋暮登岱
查约（明代）

龙峪危峰逼，天门古殿开。月华秋气爽，日观海潮回。

地向皇都迥，山迎曲阜来。登临何限意，极目凤凰台。
呻吟斋睡起五首呈世弼 其五
黄庭坚（宋代）

墙下蓬蒿地，儿童课剪除。蔓莴随分种，杞菊未须锄。

河水传烽火，交州报捷书。无能落閒处，惭愧饱春蔬。
赠术士龚恢乙
魏了翁（宋代）

龚生来过我，极意论先天。
自得环中趣，无言已十年。
圣寿閤端午帖子 其二
许及之（宋代）

阴阴密叶韵黄鹂，乐事宫中圣得知。永日留连惟史帙，薰风拂掠到琴丝。
馀干夜宴奉饯前苏州韦使君新除婺州作
刘长卿（唐代）

复拜东阳郡，遥驰北阙心。行春五马急，向夜一猿深。

山过康郎近，星看婺女临。幸容栖托分，犹恋旧棠阴。
肩吾生日
魏了翁（宋代）

余晦越乡别临贺，郭君出竟送荆州。
放麑心事人夸说，得似如今累岁留。
鱼游春水·芳洲生苹芷
张元干（宋代）

芳洲生萍芷。宿雨收晴浮暖翠。烟光如洗，几片花飞点泪。清镜空余白发添，新恨谁传红绫寄。溪涨岸痕，浪吞沙尾。

老去情怀易醉。十二栏干慵遍倚。双凫人惯风流，功名万里。梦想浓妆碧云边，目断归帆夕阳里。何时送客，更临春水。
泛汉江 其三
邹浩（宋代）

山束长江激箭奔，扁舟冲破白鸥群。故人正在笙篁里，一枕滩声谁与分。
感梦
韦骧（宋代）

真人无梦梦非真，自愧通宵所梦频。凶吉有来皆系命，岂须占讯复劳神。
陪友人中秋夕赏月
王安石（宋代）

海雾看如洗，秋阳望却昏。
光明疑不夜，清莹欲无坤。
扫掠风前坐，留连露下尊。
苦吟应到晓，况有我思存。
江村寒食
郭谏臣（明代）

故里逢寒食，园林红雨飞。莺藏新柳啭，燕向旧巢归。

老去游先倦，年来事觉非。小窗花下坐，寂寞掩柴扉。
寂历古关道二首 其二
李廌（宋代）

寂历古关道，晓烟寒未分。愁情满秋草，归思隔黄云。

客路自多感，宿酲犹带醺。萧萧倦游意，况乃久离群。
赋括苍郡斋
姜特立（宋代）

括苍云水窟，刺史神仙宅。
窈窕九折通，仿佛三山隔。
千峰郁崔九，一派绕清激。
境净不可唾，崖倾谁敢迫。
崇桃炫春红，积李缟夜白。
樵唱处往来，渔舠时出没。
閒招鸾凤侣，间访烟霞客。
替玉肌花貌，有水光山色。
使君玩世士，爱奇忘寝食。
不忧橐无金，自喜足有力。
欲具航海舟，从公登山屐。
早晚归去来，飘然谢朝帻。
遣兴
陆游（宋代）

鹤料无多又扫空，今年真是浣花翁。
放教绿酒关身事，留得朱颜在镜中。
挟弹园林芳径雨，投竿窗槛小溪风。
痴顽自笑归何日，家在东吴更向东。
挽石似之郎中
喻良能（宋代）

几作儒林冠，亲承帝渥隆。
双旌大江左，一节古吴中。
列宿英声在，浮云旧事空。
无从挂吾剑，老泪湿西风。
油炸桧
赵钟麒（宋代）

粉身何足盖前尤，千古奸雄此局收。遗臭居然人脍炙，沉冤三字恰相酬。
访友久居山中将归阻雨 其二
曾曰唯（明代）

失意过友生，篮舆百馀里。出门谓家人，十日之游耳。

生平耐作客，濡滞无远迩。即我与我期，自疑未必尔。

往往订日归，不信于妻子。果尔秋徂冬，牵挽方未已。

固云我好游，一半为地主。一半恋山中，一半滞病里。

一半待梅花，一半阻风雨。其始则乘兴，兴尽终复始。

谓近不当游，游孰过于此。
裴相国参黄蘖图赞
释绍昙（宋代）

大小痴禅，对谈甚底。
背后人听，不能夺耳。
切莫求安古佛名，当头便触贤侯讳。
冬至后五日夜雪复作再用韵
虞俦（宋代）

银烛生花香雾收，中堂密坐促貂裘。
羊羔儿酒浮琼斝，牛尾狸酥映玉舟。
扶醉缓歌金缕曲，怕寒催下画帘钩。
纷纷扰扰成何事，且斗尊前一笑休。
山村经行因施药
陆游（宋代）

驴肩每带药囊行，村巷欢欣夹道迎。
共说向来曾活我，生儿多以陆为名。
庞德公宅诗
李廌（宋代）

荆山云苍苍，汉水波弥弥。
山川意高澹，宜有隐君子。
德公卧鹿门，老不践州里。
洁身远忧患，岂复存愠喜。
藐然姑射人，胡为市门倚。
诸郎有凤雏，辄与卧龙起。
青玉案（己未三月六日四明窗会客）
吴潜（宋代）

流芳只怕春无几。拚夜饮、更才二。不用追他欢乐事。绮窗朱户，燕惧莺馆，多少人憔悴。

踏歌梦想江南市。管春尽、扁舟放行李。寒食休倾游子泪。归去来兮，不如归去，铁定知今是。
绝句
洞庭老人（宋代）

八十沧浪一老翁，芦花江上水连空。
世间多少乘除事，良夜月明收钓筒。
鹧鸪天 寓兴用稼轩韵同蘧庵先生作三首 其一
陈维崧（清代）

斫屧吹箫吴市间，恨无大药驻红颜。诗情浩荡风前絮，身计微茫海外山。

耽放浪，恣萧闲，烟波境界十分宽。新衔曲部兼茶部，旧署园官并橘官。
卜神
文天祥（宋代）

通州三百里，茅苇也还无。
胡骑虎出没，山鼯鬼啸呼。
王阳怀畏道，阮籍泪穷途。
人物中兴骨，神明为国扶。
寄同年怀安曹守二首
袁说友（宋代）

慈恩犹记北山游，四十年间几别愁。
岁晚天涯重握手，两翁齐白九分头。
安禄山
徐钧（宋代）

随人畜养宁知父，负主恩私岂有君。逆气终然招逆报，可怜四海乱如云。
扑枣呈莲北司城
石宝（明代）

东厢扑枣及秋分，露颗风枝喜共君。明岁却烦君扑枣，可能迢递寄溪云。
桧
苏轼（宋代）

强致南山树，来经渭水滩。
生成未有意，鸦鹊莫相干。
萧相公宅遇自远禅师，有感而赠
白居易（唐代）

宦途堪笑不胜悲，昨日荣华今日衰。转似秋蓬无定处，

长于春梦几多时。半头白发惭萧相，满面红尘问远师。

应是世间缘未尽，欲抛官去尚迟疑。
运司园亭 茅庵
杜敏求（宋代）

深深竹林下，圆庵最幽僻。高怀本恬旷，野趣助閒适。

众人奔名徒，浮世萦物役。岂知庵中乐，道胜心自逸。
嘉泰三年皇后册宝十三首 其二
郊庙朝会歌辞（宋代）

端门晓辟，瑞气云凝。有俨良辅，踵武造廷。肃肃王命，是将是承。

登册穆清，万岁永膺。
山中
白玉蟾（宋代）

天台山头梅花时，天台仙人去不归。
晓猿夜鹤不堪听，丹井药炉何所依。
老竹数竿濒碧涧，寒鸦几点饯斜晖。
幽人无限萦心事，未得工夫隐翠微。
李西平画像赞
陈长方（宋代）

德宗贪功失君德，四海力欲干戈平。
但喜马公窘田悦，滔俊角了飞秋鹰。
绵绵延延到希烈，乘间索赋无时停。
泾师门外一朝起，舟中敌国又朱泚。
仓忙出走幸奉天，大器倾移翻手尔。
西平忠武根于天，奋笛一旅当无前。
东猘西虺致首尾，屹立左右相周旋。
马鸣萧萧向都鄙，师行引绳士如水。
传呼齐道相公来，谈笑王城藏袖里。
包戈卧鼓含元廷，青天洗出妖祲清。
远坊穷巷鸡与犬，寂寂不惊刁斗声。
德宗胸中暗如墨，怀光效忠终反侧。
海内汹涌等沸羹，不有西平那复国。
嗟乎西平诚功高，景钟太常书勋劳。
为臣尔尔乃其职，慎勿满假矜贤豪。
句
杨黎州（宋代）

部中车雨春无润，天上星郎夜损光。
罚赴边上武相公二首
薛涛（唐代）

萤在荒芜月在天，萤飞岂到月轮边。

重光万里应相照，目断云轮信不传。

按辔岭头寒复寒，微风细雨彻心肝。

但得放儿归舍去，山水屏风永不看。
和东观群贤七夕临泛昆明池
任希古（唐代）

秋风始摇落，秋水正澄鲜。飞眺牵牛渚，激赏镂鲸川。

岸珠沦晓魄，池灰敛曙烟。泛查分写汉，仪星别构天。

云光波处动，日影浪中悬。惊鸿絓蒲弋，游鲤入庄筌。

萍叶疑江上，菱花似镜前。长林代轻幄，细草即芳筵。

文峰开翠潋，笔海控清涟。不挹兰樽圣，空仰桂舟仙。
宋春元宅上玩菊和高春元韵 其一
区元晋（明代）

霜前淡淡景初成，一抹风光菊满庭。清劲直符松柏操，娉婷羞比女郎情。

摘簪破帽人同瘦，吟傍疏篱句易馨。就里甘芳能济老，错从陶令得閒名。
送翁拾遗
黄滔（唐代）

还家俄赴阙，别思肯凄凄。山坐轺车看，诗持谏笔题。

天开中国大，地设四维低。拜舞吾君后，青云更有梯。
新春风雨次陆北岩韵三首 其二
陶宗仪（明代）

江南风雨见何曾，十日都无一日晴。晓起暂看新岁历，老来偏动故乡情。

良辰美景须花柳，妙舞清歌待燕莺。喜有山林容我辈，共将诗酒乐文明。
咏怀寄知己
齐己（唐代）

已得浮生到老闲，且将新句拟玄关。自知清兴来无尽，

谁道淳风去不还。三百正声传世后，五千真理在人间。

此心终待相逢说，时复登楼看暮山。
和渊明拟古九首 其五
李纲（宋代）

立国有常理，恩威抚要荒。胡为决藩篱，坐使寇及堂。

凭高寓远目，中原气苍茫。昔时冠盖地，今日争战场。

玉辇幸朔漠，金椀出北邙。腐儒献奇策，碧衣坐称昂。

傥无济时略，何以绥四方。苍生未苏息，慨叹情内伤。
送胡宪使伯贤赴滇中六首 其四
欧大任（明代）

岛夷曾畏伏波军，久见边尘断吐蕃。白日烟消西洱海，青天云捲雪山门。
朝阳毳衲赞
释智愚（宋代）

针无肉，补不足。傍晨曦，倚岩谷。怕见黄叶飞，未风先皱眉。
上知府石太尉二首
魏野（宋代）

陕城天险枕河湄，茆土真风胜暂知。
云雾虽频沾虎节，雪霜全未染虬髭。
白霓放作军中練，红袖行为帐下旗。
公暇不防游赏外，佐僚时得一篇诗。
颂古二十一首 其五
释居简（宋代）

结解非殊，存亡无据。试问本来宗，当初谁缚汝。
中秋月五首
汪莘（宋代）

对月题诗过几人，不知何句与渠亲。
精神尢向水中活，形状直须天上真。
紫磨一轮开作屋，桂花千朵斫为薪。
寒儒老矣心犹在，诚念唐虞有野臣。
送刘子开二首 其一
王质（宋代）

帝恩无吏肯承宣，雨露滂沱贮半天。璀璨两星同拱所，萧梢一骥独当先。

驱驰足下千重茧，忠孝心头一寸田。孺子亭前见三隽，为言秋事亦茫然。
送陈子云通判
叶适（宋代）

临餐吐食嗟无余，幽情惨郁时一舒。
感君善意过於令，周了辽语良非虚。
送张评事
李觏（宋代）

江上楚花鲜，君行一黯然。居官无藉手，选部岂知贤。

廉善虽由已，亨通亦在天。都人如问我，疏懒甚当年。
答吕公著见赠
欧阳修（宋代）

晋人歌蟋蟀，孔子录于诗。因知圣贤心，岂不惜良时。

行乐不及早，朱颜忽焉衰。驰光如騕袅，一去不可追。

今也不彊饮，后虽悔奚为。三年谪永阳，陷阱不知危。

种树满幽谷，疏泉泻清池。新阳染山木，撩乱发枯枝。

无人歌青春，自釂白玉卮。今者荷宽宥，乞州从尔宜。

西湖旧已闻，既见又过之。菡萏间红绿，鸳鸯浮渺瀰。

四时花与竹，樽俎动可随。况与贤者同，薰然袭兰芝。

醁醅寒且醥，清唱婉而迟。四坐各已醉，临觞独何疑。

昔人逢曲车，流涎尚垂颐。况此杯中趣，久得乐无涯。

多忧衰病早，心在良可噫。譬若卧枥马，闻鼙尚鸣悲。

春膏已动脉，百卉渐葳蕤。丹砂得新方，旧疾庶可治。

尚可执鞭弭，周旋以忘疲。
万上人将游三吴袖杼山居士赠言见过戏成两绝送之 其二
汪藻（宋代）

韩子由来未识真，欲还澄观作诗人。若教早被儒冠误，那得云山自在身。
丰提刑理赴西蜀
黄裳（宋代）

气柔语音低，欲静神色明。扰扰劳生中，望道心如倾。

烦苛患庶士，抵冒悲群氓。眷眷自中降，悠悠傃西征。

晓霜毛袖重，卯酒面花轻。出关谁最旧，过栈子何平。

施设快拘守，跋涉劳将迎。路难休咏蜀，梦远亦登瀛。

胸中文艺光，域中监牧荣。以淡却私徇，以默静纷争。

万累丧民德，一嚬生道情。行闻化无欲，圜扉芳草生。

公馀废俗乐，反一天全精。源源踵中来，趋者已屡更。

安知我所寓，山国望神京。
太尉侍中郑国宋公挽词三首 其三
胡宿（宋代）

天上三台坼，人间一鉴亡。宁神韩土内，结冢騩山傍。

槐鼎廞仪物，貂蝉襚密章。高贤同委化，兹理昧苍苍。
陇头吟
曹勋（宋代）

兵满天山雪满衣，汉家都护拥旌旗。
衔枚一夜袭疎勒，度陇生兵尽潜出。
不得戎王誓不归，归时杨柳正依依。
正依依，占春色，
与君同醉花阴侧。
寄画松僧
王建（唐代）

天香寺里古松僧，不画枯松落石层。

最爱临江两三树，水禽栖处解无藤。
枸杞
苏轼（宋代）

神药不自閟，罗生满山泽。
日有牛羊忧，岁有野火厄。
越俗不好事，过眼等茨棘。
青荑春自长，绛珠烂莫摘。
短篱护新植，紫笋生卧节。
根茎与花实，收拾无弃物。
大将玄吾鬓，小则饷我客。
似闻朱明洞，中有千岁质。
灵庞或夜吠，可见不可索。
仙人倘许我，借杖扶衰疾。
句
石延年（宋代）

几为物象添诗僻。
春寒六首
陈造（宋代）

平明欲敛云复厚，薄晚未休风更颠。
老怯春寒不宜出，下帷添火拥书眠。
自顺阳至均房道五首用陈符宝去非韵
张嵲（宋代）

我行均阳道，冈阜如鲜驼。
涧石既齿齿，寒山亦峨峨。
乔林木叶尽，仰见鹤鹳窠。
风景固不殊，举目异山河。
我生虽尚壮，百虑纷已多。
只今且如此，后日当奈何。
细较平生中，忧乐恒相摩。
悲吟谁复听，日暮越前坡。
众乐园
杨蟠（宋代）

昨日折花者，又随蜂蝶来。思量妨底事，红蕊续还开。
郦食其传
班固（两汉）

郦食其，陈留高阳人也。好读书，家贫落魄，无衣食业。为里监门，然吏县中贤豪不敢役，皆谓之狂生。

及陈胜、项梁等起，诸将徇地过高阳者数十人，食其闻其将皆握龊好荷礼自用，不能听大度之言，食其乃自匿。后闻沛公略地陈留郊，沛公麾下骑士适食其里中子，沛公时时问邑中贤豪。骑士归，食其见，谓曰：“吾闻沛公嫚易人，有大略，此真吾所愿从游，莫为我先。若见沛公，谓曰‘臣里中有郦生，年六十余，长八尺，人皆谓之狂生，自谓我非狂。’”骑士曰：“沛公不喜儒，诸客冠儒冠来者，沛公辄解其冠，溺其中。与人言，常大骂。未可以儒生说也。”食其曰：“第言之。”骑士从容言食其所戒者。

沛公至高阳传舍，使人召食其。食其至，入谒，沛公方踞床令两女子洗，而见食其。食其入，即长揖不拜，曰：“足下欲助秦攻诸侯乎？欲率诸侯破秦乎？”沛公骂曰：“竖儒！夫天下同苦秦久矣，故诸侯相率攻秦，何谓助秦？”食其曰：“必欲聚徒合义兵诛无道秦，不宜踞见长者。”于是沛公辍洗，起衣，延食其上坐，谢之。食其因言六国从衡时，沛公喜，赐食其食，问曰：“计安出？”食其曰：“足下起瓦合之卒，收散乱之兵，不满万人，欲以径人强秦，此所谓探虎口者也。夫陈留，天下之冲，四通五达之郊也，今其城中又多积粟，臣知其令，今请使，令下足下。即不听，足下举兵攻之，臣为内应。”于是遣食其往，沛公引兵随之，遂下陈留。号食其为广野君。

食其言弟商，使将数千人从沛公西南略地。食其常为说客，驰使诸侯。

汉三年秋，项羽击汉，拔荥阳，汉兵遁保巩。楚人闻韩信破赵，彭越数反梁地，则分兵救之。韩信方东击齐，汉王数困荥阳、成皋，计欲捐成皋以东，屯巩、雒以距楚。食其因曰：“臣闻之，知天之天者，王事可成；不知天之天者，王事不可成。王者以民为天，而民以食为天。夫敖仓，天下转输久矣，臣闻其下乃有臧粟甚多。楚人拔荥阳，不坚守敖仓，乃引而东，令適卒分守成皋，此乃天所以资汉。方今楚易取而汉后却，自夺便，臣窃以为过矣。且两雄不俱立，楚、汉久相持不决，百姓骚动，海内摇荡，农夫释耒，红女下机，天下之心未有所定也。愿足下急复进兵，收取荥阳，据敖庚之粟，塞成皋之险，杜太行之道，距飞狐之口，守白马之津，以示诸侯形制之势，则天下知所归矣。方今燕、赵已定，唯齐未下。今田广据千里之齐，田间将二十万之众军于历城，诸田宗强，负海岱，阻河济，南近楚，齐人多变诈，足下虽遣数十万师，未可以岁月破也。臣请得奉明诏说齐王使为汉而称东藩。”上曰：“善。”

乃从其画，复守敖仓，而使食其说齐王，曰：“王知天下之所归乎？”曰：“不知也。”曰：“知天下之所归，则齐国可得而有也；若不知天下之所归，即齐国未可保也。”齐王曰：“天下何归？”食其曰：“天下归汉。”齐王曰：“先生何以言之？”曰：“汉王与项王戮力西面击秦，约先入咸阳者王之，项王背约不与，而王之汉中。项王迁杀义帝，汉王起蜀汉之兵击三秦，出关而责义帝之负处，收天下之兵，立诸侯之后。降城即以侯其将，得赂则以分其士，与天下同其利，豪英贤材皆乐为之用。诸侯之兵四面而至，蜀汉之粟方船而下。项王有背约之名，杀义帝之负；于人之功无所记，于人之罪无所忘；战胜而不得其赏，拔城而不得其封；非项氏莫得用事；为人刻印，玩而不能授；攻城得赂，积财而不能赏。天下畔之，贤材怨之，而莫为之用。故天下之士归于汉王，可坐而策也。夫汉王发蜀汉，定三秦；涉西河之外，援上党之兵；下井陉，诛成安君；破北魏，举三十二城：此黄帝之兵，非人之力，天之福今。今已据敖仓之粟，塞成皋之险，守白马之津，杜太行之厄，距飞狐之口，天下后服者先亡矣。王疾下汉王，齐国社稷可得而保也；不下汉王，危亡可立而待也。”田广以为然，乃听食其，罢历下兵守战备，与食其日纵酒。

韩信闻食其凭轼下齐七十余城，乃夜度兵平原袭齐。齐王田广闻汉兵至，以为食其卖己，乃亨食其，引兵走。

汉十二年，曲周侯郦商以丞相将兵击黥布，有功。高祖举功臣，思食其。食其子疥数将兵，上以其父故，封疥为高梁侯。后更食武阳，卒，子遂嗣。三世，侯平有罪，国除。
贤者之孝二百四十首·刘瓛
林同（宋代）

先生天下士，偶迫诏书行。
勿谓无奇对，惟言在孝经。
瑞鹧鸪·心香＊起唱行香
马钰（金朝）

心香＊起唱行香。真乐真闲兴味长。便觉眉头无利锁，何愁身味有名缰。昔年曾作肥家子，今日还为出舍郎。到此逍遥常自在，哩＊哩又何
远意联句
皎然（唐代）

家在炎州往朔方， ——疾（失姓）

岂知于阗望潇湘。 ——澄（失姓）

曾经陇底复辽阳， ——巨川（失姓）

更忆东去采扶桑。 ——皎然

楂客三千路未央， ——严伯均

烛龙之地日无光。 ——疾（失姓）

将游莽苍穷大荒， ——皎然

车辙马足逐周王。 ——严伯均
岩桂二首 其二
曾几（宋代）

栗玉黏枝细，青云剪叶齐。团团岩下桂，表表木中犀。

江树风萧瑟，园花气惨悽。浓薰不如此，何以慰幽栖。
和蜀公家居
彭汝砺（宋代）

平湖三月水犹寒，霜鉴冰壶照玉颜。柳暗何如江上路，云深不碍海中山。

春风凫雁窥青琐，晚日波涛在白间。景物会招山简醉，时时倒着接䍦还。
锦溪八景为林熙吉题 其二 积翠台
徐熥（明代）

振衣陟高台，岚光翠欲滴。半夜春雨来，飞泉泻石壁。
湖上 其一
史尧弼（宋代）

浪汹涛翻忽渺漫，须臾风定见平宽。此间有句无人得，赤手长蛇试捕看。
焦山夜话
王嵩高（清代）

颠风吹塔铃，环山大波涌。虚堂佛火明，嗒然无怖恐。

高咏溯坡公，后先堪继踵。宵深人未眠，神清骨愈耸。

鼎摩云雷纹，鹤忆青田种。呼童启岩扉，霰雪皓已拥。

总持饶逸兴，得句如璧拱。蜡屐傥相邀，余亦贾余勇。
秋日传蜀郡克复、琼海反正，喜而有赋
张煌言（明代）

商声八月愁，万木尽凋秋；空谷音初到，同袍赋足酬。

珠崖仍复汉，玉垒亦宗周。从此投天隙，群雄好兆谋。
金山十咏呈坦叔 其十 卷雪亭
周孚（宋代）

方惊匹练横，忽骇群羊散。纵使踣苍崖，老禅唯解看。
秋兴
陆游（宋代）

秋暑势已穷，风雨纵横至。
白鹭立清滩，与我俱得意。
训儿童八首·颜子
陈淳（宋代）

贤哉颜氏子，陋巷独幽居。
箪食与瓢饮，萧然乐有余。
和普公赋东园十题其八小池
梅尧臣（宋代）

小池依小山，山晴翠光入。
无容群蛙鸣，间有孤鹤立。
曾不起波澜，石邮风自急。
如梦令·竹笠竹冠竹碗
谭处端（元代）

竹笠竹冠竹碗。与我日常为伴。坐卧去来空，便是清凉彼岸。风汉。风汉。日月轮催不管。